Acipenseridae
Acipenseridae je porodica riba iz reda Acipeneriformes (jesetre), sa 27 vrsta. Početak njihove evolucije datiran je u period trijas, prije oko 245 do 208 miliona godina. Porodica obuhvata u četiri roda: Acipenser , Huso , Scaphirhynchus i Pseudoscaphirhynchus. Sada bi mogle izumrijeti četiri vrste. Dvije usko povezane vrste, Polyodon spathula i Psephurus gladius su istog reda, Acipenseriformes, ali su u porodici Polyodontidae i ne smatraju se "pravim" jesetrama. I jedne i druge označavaju se kao "primitivne ribe", jer su njihova morfološka obilježja relativno nepromijenjena od najranijih fosilnih zapisa. Porijeklom su iz suptropskih, umjerenih i subarktičkih rijeka, jezera i obalnih dijelova Evroazije i Sjeverne Amerike. Jesetre su dugovječne, kasno sazrijevajuće ribe s karakterističnim obilježjima, poput heterocerknih repnin peraja sličnih onima kod ajkula, izduženog, vretenastog tijela glatke kože, bez krljušti i oklopljene s pet bočnih redova koštanih ploča zvanih skute. Nekoliko vrsta može narasti do prilične veličine, obično u rasponu od 7 – 12 m. Najveća jesetra koja je zabilježena bila je beluga, ženka ulovljena u estuariju Volge, 1827. godine, težine 1.571 kg i duga 7,2 m. Većina jesetri su anadromnne jer migriraju uzvodno na mrijest, ali većinu svog života provode hraneći se u deltama rijeke i estuarijima; hrane se na dnu. Neke vrste naseljavaju isključivo slatkovodne bazene, dok su druge pretežno u morskim okruženjima, u blizini obalnih područja, a poznato je da ulaze i u otvoreni okean. Nekoliko vrsta jesetri se lovi zbog ikre koja se prerađuje u luksuznu hranu kavijar. To je dovelo do ozbiljne prekomjerne eksploatacije, koja je, u kombinaciji s drugim prijetnjama očuvanju, dovela većinu vrsta u kritično ugroženo stanje, na rubu izumiranja.